༄༅། །འཇིགས་བྱེད་ས་ལུགས་ཀྱི་ཟུར་འདེབས་དང་པོའི་ལས་ཅན་དགའ་བྱེད་ཅེས་བྱ་བ་བཞུགས་སོ།། ཨོཾ་སྭ་སྟི། བླ་མ་དང་འཇམ་དབྱངས་ཁྲོས་པ་གཉིས་སུ་མེད་པ་ལ་ཕྱག་འཚལ་ལོ། །ཀུན་མཁྱེན་བསོད་ནམས་སེང་གེས་མཛད་པའི་འཇིགས་བྱེད་ས་ལུགས་ཀྱི་དཀྱིལ་མཆོག་རྡུལ་ཚོན་བརྟེན་པའི་ཕྱོགས་ཡིན་ལ། དེ་ལས་རས་བྲིས་ལ་བརྟེན་པའི་གསལ་ཁ་ཅུང་ཟད་བརྗོད་ན་སྟེགས་བུ་ཇི་ལྟར་རིགས་པ་རས་ལ་སོགས་པས་བཀབ་པའི་སྟེང་དུ་འབྲུ་ཅུང་ཟད་བཅལ་དུ་བཀྲམ་པའི་དབུས་སུ་མཉྫིའི་ཁར་མཎྜལ་དྲི་བཟངས་ཀྱི་ཐིག་ལེ་བྱས་པར་ལྷ་དགུའི་ཚོམ་བུ་བཀོད། དེའི་འོག་ཏུ་ས་ལྷའི་ཚོམ་བུའང་བཀོད། དེ་དང་ཉེ་བར་ས་ལྷའི་སྒོས་མཆོད་དང་གཏོར་མ་དང་། དེ་དག་གི་ཕྱི་རོལ་དུ་ཕྱི་མཆོད་དང་སྒོས་མཆོད་རྒྱས་བསྡུས་གང་རིགས། འཇིག་རྟེན་ལས་འདས་པ་དང་འཇིག་རྟེན་པའི་གཏོར་མ་གཉིས་དང་། སློབ་མ་སྟ་གོན་གྱི་ཆས་ལ་སོགས་པ་འོག་ཏུ་དགོས་པ་རྣམས་ཀྱང་མ་ཚང་བ་མེད་པར་བཤམས། སྔོན་འགྲོ་གཏོར་མ་ཆབ་བྲན་ཏེ། ཨོཾ་ཡ་མ་ར་ཛ་སོགས་ཙ་སོགས་ཀྱིས་བསངས། སྭ་བྷཱུ་ཝས་སྦྱངས། ཨོཾ་ཨཱཿཧཱུྃ་ཧོཿལན་གསུམ་གྱིས་བྱིན་གྱིས་བརླབས་ནས་རང་སྐད་ཅིག་གིས་རྡོ་རྗེ་འཇིགས་བྱེད་གསལ་བའི་ཐུགས་ཁ་ནས་འོད་ཟེར་འཕྲོས་སྨྱོན་པ་རྡོ་རྗེ་འཇིགས་བྱེད་དུར་ཁྲོད་ཀྱི་བདག་པོ་རྣམས་དང་བཅས་པ་ཨ་རཀྵ་ཡ་ཛཿཞེས་པས་སྤྱན་དྲངས་ལ། ཨུརྨན་ཏྲ་བྷཻ་ར་ཨ་གྷྲ་ཊི་ཋ་ཊི་ཋ་ཞེས་དང་། སྭ་སྭ་ཏི་ཨ་དྷི་པ་ཏེ་ཨ་གྷྲ་ཊི་ཋ་ཊི་ཋ་ཞེས་བརྟན་པར་བཞུགས་སུ་གསོལ་ལ་དེ་རྣམས་ཀྱི་ལྗགས་ཀྱི་འོད་ཟེར་གྱིས་གཏོར་མ་གསོལ་བར་བསམ་ཞིང་། འཇིག་རྟེན་པའི་གཏོར་སྔགས་གཉིས་ནི་ཨོཾ་ཨུརྨ་ཥནྜ་ལ་བྷཻ་ར་ཝ་ཡ་བ་ལིཾ་གྲིཧྣ་མ་མ་ཀ་དྱ་བ་དྱ་ཡ་སྭཱ་ཧཱ། ཞེས་དང་དུར་ཁྲོད་བརྒྱད་ལ། ཨཥྚ་ས་སྭ་ན་ཏིཥྛ་བྷུ་ཏ་ས་ས་རཀྵན་ཏ་སཏྭ་གྲིཧྣ་དཾ་པ་ལིཾ་མ་མ་སརྦ་ཀ་དྱ་ཡ་སྭཱ་ཧཱ། ཞེས་པ་རྣམས་ལན་གསུམ་གསུམ་བརྗོད་པས་དབུལ་ལོ། །**ཨརྒྷཾ་**སོགས་ཀྱིས་ཕྱི་མཆོད་དང་། ཨོཾ་ཨཱཿཧཱུྃ་གིས་ནང་མཆོད་ཕུལ། རྡོ་རྗེ་དྲིལ་བུ་འཛིན་པས། འཇིག་རྟེན་སྐྱོང་བའི་ཚུལ་འཛིན་པ། །བཀའ་སྐྱོང་སྨྱོན་པ་འཇིགས་བྱེད་དང་། །དུར་ཁྲོད་བདག་པོ་འཁོར་བཅས་རྣམས། །མཆོད་སྦྱིན་གཏོར་མ་འདི་བཞེས་ལ། །ཞེས་པ་ནས། ཡིད་ལ་འདོད་པ་ཀུན་འགྲུབ་ཤོག །དཔལ་ལྡན་བླ་མ་སོགས་ནས་དེང་ཤིག་གི་བར་ལྷའི་མཚན་བསྒྱུར་བ་མ་གཏོགས་གཤེད་དམར་དཀྱིལ་ཆོག་ཚིག་དང་འདྲ། གཏོར་མ་ཕྱི་རོལ་དུ་དོར་བ་དང་དྲིལ་བུ་དྲག་ཏུ་བསིལ། ཡ་མ་རཱ་ཛ་སོགས་དྲག་ཏུ་བརྗོད། དེ་ནས་གནས་ཡོ་བྱིན་རླབས་་་་་་ཡ་མ་རཱ་ཛས་བསངས་ལ་སྐྱབས་སེམས་རྡོ་རྗེ་སེམས་དཔའི་བསྒོམ་བཟླས་ཤེལ་སྒོང་དག་པ་ལྟར་གྱུར་གྱི་བར་གཤེད་དམར་ལྟར་རོ། །རང་སྐད་ཅིག་གིས་རྡོ་རྗེ་འཇིགས་བྱེད་སོགས་ནས། གྲི་གུག་དང་ཐོད་པ་འཛིན་པ་མ་ཧེའི་གདོང་པ་ཅན་དུ་གྱུར། ཞེས་དཀྱིལ་འཁོར་བསྡུ་བའི་བར་སྒྲུབ་ཐབས་གཞུང་བསྲངས། ས་ལྷའི་ཚོམ་བུ་ལ་དམིགས་ཏེ། ཨོཾ་པྲྀ་ཐི་ཝི་དེ་ཝི་ཞེས་བརྗོད། རང་གི་སྙིང་ག་ནས་འོད་ཟེར་འཕྲོས་པས་མདུན་བསྐྱེད་ཀྱི་ས་ཕྱོགས་དེ་རྡོ་རྗེ་ས་གཞི། རྭ་བ་གུར་བླ་བྲེ་ཡེ་ཤེས་ཀྱི་མེ་རི་རབ་ཏུ་འབར་བ་དང་བཅས་པའི་སྲུང་བའི་འཁོར་ལོར་གྱུར། རང་ལྷར་གསལ་བའི་སོགས་ནས་བཅོམ་ནས་དཀྱིལ་འཁོར་བྲི་བར་བགྱི། ཞེས་ལན་གསུམ་བརྗོད་པའི་བར་དཀྱིལ་ཆོག་བཞིན་དང་། སྤྲོ་ན། དཔལ་ལྡན་བླ་མ་དམ་པ་ཞེས་སོགས་སྔོན་འགྲོ་གཏོར་མ་ལྟར་བརྗོད་དེ། རིག་པ་འཛིན་པ་ཁྱོད་དཀྱིལ་འཁོར་གྱི་ལས་ཅི་བདེ་བར་གྱིས་ཤིག ཅེས་གནང་བ་བྱིན་པར་གྱུར། ཞེས་དང་། སླར་ཡང་གོང་ལྟར་མཆོད་ལ། ལག་པ་གཡས་རྡོ་རྗེ་དང་བཅས་པ་ས་ལ་རེག་ཏེ། བཛྲ་མུཿ སའི་ལྷ་མོ་ས་དེ་ཉིད་ལ་ཐིམ། །ཞེས་བརྗོད་ལ་མཆོད་གཏོར་དམན་མ་བསྡུ། ལྷ་སྟ་གོན་ནི། ཚོམ་བུ་དགོད། སྔགས་ཡ་མ་རཱ་ཛ་ཚར་དགུ་བརྗོད། དེ་ནས་ཚོམ་བུ་ཡ་མ་རཱ་ཛས་བསངས། སྭ་བྷ་ཝས་སྦྱངས། ཨཾ་ལས་རླུང་གིས་སོགས་ནས་བསྟོད་བའི་བར་དཀྱིལ་ཆོག་བཞིན། བདུད་རྩི་འབུལ་བའི་སྐབས་ཕྱོགས་བཅུ་དུས་གསུམ་གྱི་དེ་བཞིན་གཤེགས་པ་ཐམས་ཅན་ཀྱི་སྐུ་གསུང་ཐུགས་ཡོན་ཏན་འཕྲིན་ལས་ཐམས་ཅད་ཀྱི་ངོ་བོ་དྲིན་ཅན་རྩ་བའི་བླ་མའི་ཞལ་དུ་ཨོཾ་ཨཱཿཧཱུྃ། རྡོ་རྗེ་འཆང་། འཕགས་པ་འཇམ་དཔལ། སངས་རྒྱས་ཡེ་ཤེས་ཞབས། མར་མེ་མཛད་བཟང་པོ། བྲམ་ཟེ་དཔལ་འཛིན། གྲུབ་ཆེན་ནཱ་རོ་ཏ་པ། བྷ་རོ་ཕྱག་རྡུམ། མལ་ལོ་ཙཱ་བ། ས་སྐྱ་པ་ཆེན་པོ། སློབ་དཔོན་རིན་པོ་ཆེ་བསོད་ནམས་རྩེ་མོ། རྗེ་བཙུན་རིན་པོ་ཆེ་གྲགས་པ་རྒྱལ་མཚན། གན་པ་སྟོན་དར། གན་པ་སོ་སྟོན། གན་པ་ཆོས་རྒྱལ། གན་པ་རིན་རྒྱལ། བླ་ཆེན་བསོད་ནམས་རྒྱལ་མཚན། མཁན་ཆེན་བྱང་ཆུབ་དཔལ་བཟང་། ཆོས་རྗེ་ཡེ་ཤེས་རྒྱལ་མཚན། རྡོ་རྗེ་འཆང་ཀུན་དགའ་བཟང་པོ། མུས་ཆེན་སེམས་དཔའ་ཆེན་པོ། ཀུན་མཁྱེན་བསོད་ནམས་སེང་གེ ཡོངས་འཛིན་དཀོན་མཆོག་འཕེལ་བ། རྗེ་ལྷ་མཆོག་སེང་གེ རྡོ་རྗེ་འཆང་བུདྡྷ་སིངྷ། འབུམ་རབ་འབྱམས་པ་རྒྱལ་བ་བློ་གྲོས། ངག་དབང་བརྟན་པའི་རྡོ་རྗེ། མཁན་ཆེན་བསོད་ནམས་རྒྱ་མཚོ། འཇམ་མགོན་ལྷུན་གྲུབ་དཔལ་ལྡན། དྲིན་ཅན་རྩ་བའི་བླ་མའི་ཞལ་དུ་ཨོཾ་ཨཿཧཱུྃ། གཞན་ཡང་དབང་སྐུར་རྒྱུད་བཤད་མན་ངག་མནོས་སོགས་དང་། ཡ་མ་རཱ་ཛ་སོགས། ཡི་གེ་སོ་གཉིས་པའི་མཐར་རྡོ་རྗེ་འཇིགས་བྱེད་དཀྱིལ་འཁོར་ལྷ་ཚོགས་རྣམས་ཀྱི་ཞལ་དུ་ཨོཾ་ཨཿཧཱུྃ། གཞན་ཡང་བྱ་བའི་རྒྱུད་སོགས་ནས། ཨ་མྲྀ་ཏ་སྭ་དའི་བར་གཤེད་དམར་ལྟར་རོ། །གཏོར་མ་ནི་སྐབས་འདིར་བསྟོད་པའི་རྗེས་སུ་ཕུལ་ཏེ། པུས་མོ་གཡས་པའི་ལྷ་ང་ས་ལ་བཙུགས་ཏེ་སོགས་ཀྱི་སྙན་གསན་ཕབ་སྟེ་དཀྱིལ་འཁོར་ནམ་འཁོར་ནམ་མཁའ་འདེགས་པའམ། ཡང་ན་སྐབས་འདིར་དཀྱིལ་འཁོར་མ་བཏེགས་པར་འོག་བུམ་བསྐྱེད་ཀྱི་མཇུག་ཏུ་གཏོར་མ་ཕུལ་ཏེ། དེ་ནས་སློབ་མ་སྟ་གོན་བྱ་མཇུག་ཏུ་དཀྱིལ་འཁོར་འདེགས་པ་སོགས་གང་བདེ་བྱའོ། །བུམ་པའི་སྐབས་སུ་བུམ་པ་གཉིས་ཆར་དུ་རྡོ་རྗེ་འཇིགས་བྱེད་བསྐྱེད་པ་གཞུང་བཞིན་ནོ། །སློབ་མ་སྟ་གོན་གྱི་སྐབས་སུ་སེམས་བསྐྱེད་གསལ་བཏབ་ནས་མགོ་རྒྱང་གི་བཤད་པ་ཅུང་ཟད་བྱེད་པར་སྤྲོ་ན། འཇིགས་བྱེད་དབང་གིས་སྤྱི་བཤད་མདོར་བསྡུས་ཁོ་བོས་ལོགས་སུ་བྲིས་པ་ལྟར། དེ་ལ་སྐབས་འདིར་འཇིག་བྱེད་ས་ལུགས་ཡིན་ཚུལ་གྱི་བརྡ་སྤྲོད་བྱ། མཚམས་སྦྱོར་ཅུང་ཟད་དགོས་པ་རྣམས་གཤེད་དམར་ལྟར་བྱའོ། །གཉིས་པ་དངོས་གཞི་ནི། དཀྱིལ་ཐང་རབ་གནས་ཅན་བཀྲམ་པའི་མཐར་མཆོད་གཏོར་རྣམས་གོང་སྟ་གོན་གྱི་སྐབས་བཞིན་དང་། ཁྱད་པར་ཏིང་ལོ་ཆང་བུ་སོགས་སྦྱངས་ཆས་ཀྱི་གཏོར་མ་ཡུངས་ཀར་ཏིལ་ནག་གུ་གུལ་མེ་ལོང་སྐུ་ཕྱིས་རྣམས་དང་། སློབ་མ་ལ་དགོས་པའི་དབང་རྫས་སོགས་མ་ཚང་བ་མེད་པར་བཤམས། སྔོན་འགྲོ་གཏོར་མ་ནས་བརྩམས་ཏེ་བདག་བསྐྱེད་ཀྱི་དཀྱིལ་འཁོར་བསྡུ་བའི་བར་སྟ་གོན་གྱི་སྐབས་བཞིན་བྱ། དེ་ནས་དཀྱིལ་འཁོར་ལ་སྦྱངས་ཁྲུས་རྣམས་བདེ་མཆོག་བཞིན་ལ་སྔགས་རྣམས་ཧྲཱིཿཥྚིཿཥྚི་འབའ་ཞིག རྡོ་རྗེ་འཇིགས་བྱེད་ཀྱི་དཀྱིལ་འཁོར་བསྒྲུབ་པ་ལ་ཞེས་པ་ཚིག་ཕྲད་བསྒྱུར་བ་ཙམ་དང་། དེ་ནས་དཀྱིལ་འཁོར་སྭ་བྷ་ཝས་སྦྱངས་ནས་ལྷ་སྟ་གོན་གྱི་སྐབས་ལྟར། དམ་ཚིག་པ་བསྐྱེད་པ་ནས་བསྟོད་པའི་བར་དཀྱིལ་ཆོག་བཞིན། དེ་ནས་ཕྱི་རོལ་གཏོར་མ་ནི། དཀྱིལ་འཁོར་ཡོལ་བས་སྒྲིབ་པའམ་ཡང་ན་ཕྱི་རོལ་དུ་བྱ་སྟེ། མཆོད་གཏོར་བཤམ་ཚུལ་གཤེད་དམར་དང་ཅིག གཏོར་མ་ནང་མཆོད་ལྟར་བྱིན་རླབས། རང་སྐད་ཅིག་གིས་རྡོ་རྗེ་འཇིགས་བྱེད་དུ་གསལ་བའི་སོགས་ནས་ཀུན་འགྲུབ་ཤོག་གི་བར་སྔོན་འགྲོ་གཏོར་མ་དང་འདྲ། དཔལ་ལྡན་བླ་མ་དམ་པ་སོགས་དང་། ཡིག་བརྒྱ་དང་། མ་འབྱོར་བ་སོགས་ཧྲཱིཿབི་ཤུདྡྷེས་བཤལ་ཆུ་སྦྱིན། བཛྲམུཿགཏོར་མགྲོན་རྣམས་གཤེགས་སུ་གསོལ། རང་དང་སློབ་མའི་གནས་གསུམ་ཡི་གེ་གསུམ་གྱིས་བསྲུང་། ནང་དུ་འོང་བ་སོགས་དཀྱིལ་ཆོག་བཞིན། དེ་ནས་དངོས་གཞི་མང་པོ་བྱེད་ན་རྗེས་མ་རྣམས་ལ་སྐབས་འདིར་བུམ་བསྐྱེད་ཚུལ་བཞིན་བྱས། བདག་འཇུག་ལེན་དེ་ནས་གཏོར་མ་འབུལ་བ་ནི། འདས་གཏོར་དཀྱིལ་འཁོར་ལ་འབུལ་བས་གཏོར་མགྲོན་སྦྱིན་མི་དགོས། བཛྲ་བྷེ་ར་ཝ་ཨ་གྲ་སོགས་བརྟན་བཞུགས་དང་། རྩ་སྔགས་ཀྱི་རྗེས་སུ་ཨོ་བྷཻ་ར་ཝ་གྲིཧྣ་དཾ་བ་ལིཾ་སྭཱ་ཧཱ། ཞེས་པ་གསུམ་མམ་ལྔས་ཕུལ། ཨོཾ་བཛྲ་བྷཻ་ར་ཝ་ཨརྒྷཾ་སོགས་ཀྱི་ཕྱི་མཆོད། འབྲུ་གསུམ་གྱིས་ནང་མཆོད་ཕུལ། གཟུགས་སྒྲ་སོགས་ཀྱིས་ཡིད་མཆོད། དུར་ཁྲོད་རྒྱན་གྱིས་སོགས་ཀྱི་བསྟོད། གཤིན་རྗེ་གཤེད་པོ་འཁོར་བཅས་རྣམས། །མཆོད་སྦྱིན་གཏོར་མ་འདི་བཞེས་སོགས་ནས། འདོད་པ་ཀུན་འགྲུབ་ཤོག་གི་བར་དང་། འཇིག་རྟེན་པའི་གཏོར་མ་སྔོན་འགྲོ་གཏོར་མ་ལྟར་ཀུན་འགྲུབ་ཤོག་གི་བར་རོ། །གོང་ལྷ་སྟ་གོན་གྱི་སྐབས་སུ་གཏོར་མ་འབུལ་ཚུལ་ཡང་འདི་ལྟར་རོ། །དེ་ནས་གཞན་ལ་དབང་བསྐུར་ཚུལ་མཚམས་སྦྱོར་ཅུང་ཟད་དགོས་པ་རྣམས་གཤེད་དམར་ལྟར་བྱའོ། །ཞེས་པ་འདིའང་ལས་དང་པོ་པ་ལ་ཕན་ཕའི་ཆེད་དུ། ཨེ་ཝཾ་ཆོས་ལྡན་གྱི་རི་ཁྲོད་དུ་བྱ་བྲལ་བ་སངས་རྒྱས་ཕུན་ཚོགས་ཀྱིས་བྲིས་པའི་ལེགས་བྱས་ཀྱི་དཔལ་གཤིན་རྗེའི་གཤེད་ཀྱི་བཤད་སྒྲུབ་ཀྱི་བསྟན་པ་ཕྱོགས་དུས་གནས་སྐབས་ཐམས་ཅད་དུ་དར་ཞིང་རྒྱས་པར་གྱུར་ཅིག །མངྒ་ལཾ།། །།